CELEX: 32006D0033
Language: hu
Date: 2006-01-20 00:00:00
Title: 2006/33/EK: A Bizottság határozata ( 2006. január 20. ) az etnikai kisebbségek társadalmi integrációjával és teljes mértékű munkaerő-piaci részvételével foglalkozó magas szintű szakértői csoport létrehozásáról

25.1.2006   
            
            
               HU
            
            
               Az Európai Unió Hivatalos Lapja
            
            
               L 21/20
            
         
      A BIZOTTSÁG HATÁROZATA
   
   (2006. január 20.)
   az etnikai kisebbségek társadalmi integrációjával és teljes mértékű munkaerő-piaci részvételével foglalkozó magas szintű szakértői csoport létrehozásáról
   (2006/33/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:
   
               (1)
            
            
               Az Európai Közösséget létrehozó szerződés 13. cikke hatáskörrel ruházza fel a Közösséget a nemen, faji vagy etnikai származáson, valláson vagy meggyőződésen, fogyatékosságon, koron vagy szexuális irányultságon alapuló megkülönböztetés elleni megfelelő intézkedések meghozatalára.
            
         
               (2)
            
            
               A 2005. június 1-jén elfogadott „Megkülönböztetésmentesség és esélyegyenlőség mindenki számára” című bizottsági közleménnyel (1) összhangban – amely rávilágít arra, hogy a kibővült Európai Uniónak egységes és hatékony megközelítést kell kialakítania az etnikai kisebbségek társadalmi integrációja és teljes mértékű munkaerő-piaci részvétele érdekében –, a Bizottság tanácsadó csoportot alkotó szakértők véleményéhez kíván fordulni.
            
         
               (3)
            
            
               A csoportnak hozzá kell járulnia a hátrányos helyzetű etnikai kisebbségek társadalmi integrációját és teljes mértékű munkaerő-piaci részvételét lehetővé tévő egységes és hatékony megközelítés kialakításához.
            
         
               (4)
            
            
               A csoportnak a civil társadalomban, a kutatás világában, a vállalatokban, a nemzeti és helyi hatóságokban működő, illetve etnikai kisebbségekből származó szakértőkből és egyéb érdekelt felekből kell állnia. Összetételének kiegyensúlyozottnak kell lennie, különösképpen az alábbi kritériumokat illetően: származási ország, nem, etnikai származás, tevékenységi és szakértői terület,
            
         ELFOGADTA EZT A HATÁROZATOT:
   1. cikk
   A Bizottság mellett létrejön egy „etnikai kisebbségek társadalmi integrációjával és teljes mértékű munkaerő-piaci részvételével foglalkozó magas szintű szakértői tanácsadó csoport” (a továbbiakban: a csoport).
   2. cikk
   Célkitűzés
   A csoport feladata, hogy:
   
               —
            
            
               olyan eszközöket dolgozzon ki, amelyek segítségével megvalósul az etnikai kisebbségek megfelelőbb társadalmi integrációja és teljes mértékű munkaerő-piaci részvétele az Európai Unión belül,
            
         
               —
            
            
               az esélyegyenlőség európai évének (2007) vége előtt jelentést nyújtson be az e témában megvalósítandó politikákat érintő ajánlásokról.
            
         A csoport az e terület bevált gyakorlataiból fog meríteni, és különösen az alábbi kérdésekre összpontosít majd:
   
               —
            
            
               az etnikai kisebbségek társadalmi-gazdasági helyzete a mai Európai Unióban,
            
         
               —
            
            
               a kisebbségi csoportok különböző helyzetei és szükségletei, ideértve a legújabban bevándorlókat, a már letelepedett etnikai kisebbségeket, a nemzeti kisebbségeket, a romákat és a hontalanokat,
            
         
               —
            
            
               a többszörös megkülönböztetés hatása, illetve az olyan tényezők befolyása, mint a kor, a nem, a fogyatékosság és a vallás, illetve a földrajzi elszigeteltség és az iskolai végzettség,
            
         
               —
            
            
               az Európai Unió politikáinak és programjainak az etnikai kisebbségek társadalmi integrációjához és teljes mértékű munkaerő-piaci részvételéhez történő hozzájárulása,
            
         
               —
            
            
               a jövőbeni változások, például az Európai Unióhoz történő lehetséges új csatlakozási hullámok (Románia, Bulgária, Törökország, Nyugat-Balkán) hatása.
            
         A csoport elnöke jelezheti a Bizottságnak egy meghatározott kérdésben a csoporttal való konzultáció célszerűségét.
   3. cikk
   A csoport tagjai – a résztvevők kinevezése
   (1)   A csoport tagjait a Bizottság nevezi ki a 2. cikkben említett területeken hozzáértéssel rendelkező szakértők közül.
   (2)   A csoport legfeljebb 10 tagból áll.
   (3)   A következő rendelkezéseket kell alkalmazni:
   
               —
            
            
               a tagokat magánszemélyekként nevezik ki, akiknek mindenfajta külső utasítástól függetlenül kell tanácsot adniuk a Bizottságnak,
            
         
               —
            
            
               a tagok helyettesítésükig vagy megbízásuk időtartamának végéig maradnak hivatalban,
            
         
               —
            
            
               a megbízásuk hátralévő idejére fel lehet váltani azokat a tagokat, akik már nem képesek hatékonyan hozzájárulni a csoport munkájához, akik lemondanak, vagy akik nem tartják tiszteletben az e bekezdés első, illetve második francia bekezdésében meghatározott feltételeket, illetve az Európai Közösséget létrehozó szerződés 287. cikkét,
            
         
               —
            
            
               a tagok minden évben írásbeli nyilatkozatot tesznek, amelyben kötelezik magukat arra, hogy a közérdek szolgálatában járnak el, illetve írásban nyilatkoznak arról is, hogy mentesek mindenfajta olyan érdektől, amely függetlenségüket károsan befolyásolná,
            
         
               —
            
            
               a tagok nevét a Foglalkoztatási, Szociális és Esélyegyenlőségi Főigazgatóság honlapján és az Európai Unió Hivatalos Lapjának C sorozatában hozzák nyilvánosságra. A tagok nevének összegyűjtése, kezelése és nyilvánosságra hozatala a személyes adatok védelmére és feldolgozására vonatkozó 45/2001/EK európai parlamenti és tanácsi rendelet (2) rendelkezéseivel összhangban történik.
            
         4. cikk
   A csoport működése
   (1)   A Bizottság kinevezi a csoport elnökét.
   (2)   A Bizottság képviselője egy napirenden lévő kérdésben különleges hozzáértéssel rendelkező szakértőket vagy megfigyelőket hívhat meg a csoport munkáiban való részvételre, amennyiben ez hasznosnak és/vagy szükségesnek mutatkozik.
   (3)   A csoport munkáihoz való hozzájárulás keretében nyert információk nem terjeszthetőek, amennyiben a Bizottság bizalmas jellegűnek nyilvánítja azokat.
   (4)   A csoport rendszerint a Bizottság és szolgálatainak valamelyik székhelyén ülésezik a Bizottság által meghatározott módon és időbeosztás szerint. A titkársági teendőket a Bizottság látja el. Egyéb érdeklődő bizottsági tisztviselők is részt vehetnek ezen üléseken.
   (5)   A csoport a Bizottság által elfogadott eljárásiszabályzat-minta (3) alapján fogadja el eljárási szabályzatát.
   (6)   A Bizottság az érintett dokumentum eredeti nyelvén közzéteheti a csoport bármely összefoglalóját, következtetését, illetve annak részletét vagy munkadokumentumát.
   5. cikk
   Az ülésekkel kapcsolatos kiadások
   A csoport tevékenységeinek keretében a tagok, szakértők és megfigyelők utazási és adott esetben tartózkodási költségeit a Bizottság az érvényben lévő intézkedéseinek megfelelően visszatéríti. A betöltött tisztségek nem járnak díjazással.
   Az ülésekkel kapcsolatos kiadások azon előirányzatok keretein belül kerülnek megtérítésre, amelyeket az érintett részlegek az éves forrásfelosztási eljárásnak megfelelően kaptak meg.
   6. cikk
   Hatálybalépés
   E határozat az Európai Unió Hivatalos Lapjában való kihirdetésének napján lép hatályba. Rendelkezéseit 2007. december 31-ig kell alkalmazni. A Bizottság ezen időtartam lejárta előtt határoz esetleges meghosszabbításáról.
   
      Kelt Brüsszelben, 2006. január 20-án.
      
         
            a Bizottság részéről
         
         Vladimír ŠPIDLA
         
         
            a Bizottság tagja
         
      
   
   
      (1)  COM(2005) 224 végleges.
   
      (2)  HL L 8., 2001.1.12., 1. o.
   
      (3)  HL C 38., 2001.2.6., 3. o.